[pic] | AZ EURÓPAI KÖZÖSSÉGEK BIZOTTSÁGA |

Brüsszel, 07.09.2006

COM(2006) 482 végleges

.

A BIZOTTSÁG JELENTÉSE A TANÁCSNAK ÉS AZ EURÓPAI PARLAMENTNEK

Hongkong Különleges Közigazgatási Terület: éves jelentés – 2005 {SEC(2006) 1098}

A BIZOTTSÁG JELENTÉSE A TANÁCSNAK ÉS AZ EURÓPAI PARLAMENTNEK

Hongkong Különleges Közigazgatási Terület: éves jelentés – 2005

2005 fontos esztendő volt Hongkong számára:

- Hongkong továbbra is magas szintű autonómiát élvezett az alaptörvényben és az “Egy ország két rendszer” alapelvben meghatározottak szerint. 2005 két legjelentősebb politikai és alkotmányos fejleménye azonban aggodalomra adott okot;

- Hongkong gazdasága 1997 óta először mutatott erős, a pénzügyi egyensúlyt helyreállító gazdasági növekedést;

- A 2005-ös esztendő ugyanakkor Hongkong és az EU kétoldalú kapcsolatának erősödését és elmélyítését is jelezte. Barroso elnök júliusban Hongkongba látogatott.

Politikai és alkotmányos fejlemények

2005. március 10-én CH Tung lemondott a Különleges Közigazgatási Terület kormányzói posztjáról és a korábbi főtitkár, Donald Tsang lépett a helyébe. Tung úr fontos szerepet töltött be Hongkong első kormányzójaként. Az Európai Bizottság jó munkakapcsolatban állt vele és közigazgatásával és ezért köszönetét fejezi ki. Donald Tsangot június 21-én választották meg Hongkong kormányzójának. A Bizottság gratulál Tsang úrnak és várja, hogy továbbra is együtt tevékenykedhessenek az EU és Hongkong közötti együttműködés erősítésén.

Hongkongban jelentős vita folyt arról, hogy az új kormányzó teljes, öt évre szóló mandátumot kapjon, vagy csak az előző vezető tisztségviselő megbízásának hátralévő idejében töltse be hivatalát. Donald Tsang, a Különleges Közigazgatási Terület kormányának korábbi álláspontjától eltérően bejelentette, hogy az új kormányzó csak két esztendeig, Tung megbízásának hátralévő idejében tölti be hivatalát. Tsang utólag kérte az Országos Népi Gyűlés Állandó Bizottságának értelmezését, amely megerősítette ezt az álláspontot. Jelentős kifogásokat emeltek Tsang eredeti döntése és az Országos Népi Gyűlés értelmezésének kérelme ellen, amely a demokrácia számos híve és több jogi társulás szerint kikezdi az „Egy ország két rendszer” alapelvet és Hongkong magas szintű autonómiáját.

A Bizottság elismeri, hogy az Országos Népi Gyűlés állandó bizottságának a hatásköréhez tartozik az alaptörvény értelmezése. A Bizottság azonban úgy véli, hogy ezzel a hatáskörrel óvatosan és kiegyensúlyozott módon kell élni úgy, hogy az megfeleljen Hongkong magas szintű autonómiájának és igazságügyi függetlenségének.

2005 második fontos alkotmányos fejleménye volt, hogy a Törvényhozó Tanács (az alkotmányos fejlődéssel foglalkozó munkacsoport zárójelentése alapján) elutasította a kormányzó 2007-es és a Törvényhozó Tanács 2008-as megválasztásának új eljárásaira vonatkozó javaslatokat. A javaslatokat széles körben és nyilvánosan vitatták 2005 utolsó hónapjaiban. A demokratapárti törvényhozók és mások kifogásolták az általános választójog menetrendjének hiányát; a kinevezett körzeti tanácsnokok számának növekedését; és a kinevezett tanácsnokok részvételét a kormányzó megválasztásában. Ennek eredményeként a javaslatok nem biztosították a Törvényhozó Tanács elfogadásához szükséges 40 igenlő szavazatot.

A Bizottság figyelemmel kísérte ezt a vitát. A Bizottság kifejezi reményét, hogy a Különleges Közigazgatási Terület kormánya és a demokráciapárti tábor tagjai fenntartják és erősítik a párbeszédet és további erőfeszítéseket tesznek, hogy megoldást találjanak az általános választójog irányában történő előrehaladásra. A Bizottság továbbra is azt támogatja, hogy az alaptörvénynek és a hongkongi lakosság óhajának megfelelően mihamarabb vezessék be az általános választójogot.

Kereskedelem és Gazdaság

Hongkongban a növekedés gyorsulása 2005-ben meghaladta az előrejelzést és a reál GDP növekedési üteme elérte a 7,3 %-ot. Összességében véve Hongkong immár tíz egymás után következő negyedév óta folyamatos, lendületes gazdasági növekedést élvez. Ennek eredményeként, az átadás óta először, helyreállt a pénzügyi egyensúly és csak kis többletet állapítottak meg a működési és konszolidált beszámolók esetében. Az EU és Hongkong továbbra is jelentős és fejlődő kereskedelmi partneri kapcsolatot tart fenn: a kétoldalú kereskedelem teljes értéke 2005-ben 6,8 %-kal növekedett és elérte a 31 milliárd eurót (Eurostat adatok).

Hongkong és az anyaország Kína gazdasági integrációjának folyamata tovább erősödött. A két fél közötti szorosabb gazdasági kapcsolatok létrehozását célzó megállapodás harmadik szakaszát (CEPA III) 2005 októberében írták alá. A CEPA III szerint kiterjesztették a vámmentességet a jelenleg hongkongi eredetűnek minősített termékekre és megállapodtak benne a szolgáltatáskereskedelem további liberalizációjáról. A CEPA értelmében azonban a kereskedelem volumene meglehetősen kicsi maradt (Hongkong teljes Kínába irányuló exportjának kb. 5 %-a). Hongkong gazdasági kilátásai egyre inkább attól függenek, hogy hatékonyan megtalálja-e a helyét és ki tudja-e alakítani kapcsolatait a szárazföldi Kínával, főleg Kína déli részével és a Pearl folyó torkolatvidékével.

A Bizottság üdvözli, hogy a Különleges Közigazgatási Terület kormánya felállította a versenypolitika felülvizsgálati bizottságot (amely várhatóan 2006 közepére fejezi be munkáját). A Bizottság továbbra is arra ösztönzi a Különleges Közigazgatási Terület kormányát, hogy mérlegeljen egy a független gazdasági versenyhivatal által támogatott általános versenyjogi törvényt, amely elősegíti, hogy Hongkong piacának már meglévő és új szereplői egyenlő hozzáférési esélyekkel rendelkezzenek. A Bizottság ugyancsak üdvözli a Különleges Közigazgatási Terület kormányának a szellemi tulajdonjogok védelmével kapcsolatos kötelezettségvállalását. Nemrégiben hatékony intézkedéseket alkalmaztak a kalóztermékek előállítása ellen. A Bizottság azonban továbbra is aggodalmát fejezi ki amiatt, hogy Hongkongon keresztül kalóz- és hamisított termékeket szállítanak az EU-ba, hogy a jelenlegi nyilvántartási rendszer nem biztosítja a gyógyszer szabadalmak megfelelő védelmét és hogy a kínai vállalatok gyakran Hongkongban vetetik magukat nyilvántartásba külföldi vállalatok nevén, vagy hasonló néven.

Az EU és Hongkong közötti kapcsolatok

Számos kulcsfontosságú és magas rangú tisztségviselő járt 2005-ben Hongkongban, ami világosan mutatja a Bizottság támogatását és a kétoldalú kapcsolatok erősítése melletti elkötelezettségét. Mandelson és Kovács biztosok (áprilisban illetve novemberben) kétoldalú találkozókon vettek részt Hongkongban, Mandelson és Fischer-Boel biztosok vezetésével pedig egy többek között európai parlamenti tisztviselőkből álló 150 fős delegáció vett részt a decemberi hatodik WTO miniszteri konferencián, amely sikeresen előrevitte a folyamatban lévő Doha Fejlesztési Menetrend tárgyalásait.

Barroso elnök 2005. július 18-án Hongkongba látogatott. A Tsang úrral kibocsátott közös nyilatkozatukban megegyeztek, hogy “Hongkong és az Európai Unió fejleszteni, bővíteni és mélyíteni fogja együttműködését a mindkét fél számára fontos területeken”. A Bizottság további gyakorlati javaslatokat szándékozik előterjeszteni ennek elérése érdekében egy 2006-os közleményben.

Ennek a jelentésnek a melléklete részletesen tartalmazza a Bizottság elemzését a politikai eseményekről, az alkotmányos fejlődésről, a gazdasági és kereskedelmi kérdésekről, valamint az EU és Hongkong közötti kapcsolatokról ( bizottsági szolgálatok munkadokumentuma SEC(2006) 1098).